ดิฉันเป็นไข้เลือดออกเป็นมาแล้ว6วันค่ะ ไข้ลดลงตอนนี้เริ่มมีผื่นคันตามฝ่ามือแบบคันมากเลยค่ะเลยคิดว่าตัวเองน่าจะดีขึ้นแล้วแต่พอตื่นเช้ามาอีกวันรู้สึกปวดท้องแบบจุกๆเหมือนคนอั้นฉี่แบบพอเกร็งหน้าท้องถึงปวดอะค่ะปวดจุกๆเลยลองไปเข้าห้องน้ำดู รู้สึกเวียนหัวมากหน้ามืดเหมือนจะเป็นลมเหงื่อออกท่วมตัวเลยค่ะกว่าจะออกมาตากห้องน้ำได้แทบตายพอถึงเตียงไปนอนสักพักถึงเริ่มดีขึ้นค่ะแต่ยังปวดท้องจุกๆอยู่ แบบนี้อันตรายมั้ยคะ
สวัสดีค่ะ อาการของโรคไข้เลือดออก จะแบ่งออกเป็น 2 หรือ 3 ระยะ คือ- ระยะที่ 1 ระยะไข้ ผู้ป่วยจะมีไข้สูงลอย เบื่ออาหาร คลื่นไส้ อาเจียน ปวดท้อง อาจมีจุดเลือดออกสีแดงเล็กๆ ตามผิวหนัง (ไม่ใช่ผื่นที่มีลักษณะนูนสีแดง) ซึ่งจะไม่มีอาการคัน หรือมีเลือดออกบริเวณอื่นๆ เช่น เลือดออกตามไรฟัน เลือดกำเดาไหล อาเจียนมีเลือดปน อาการจะเป็นอยู่ประมาณ 2-7 วัน- ระยะที่ 2 ระยะช็อก ผู้ป่วยบางรายที่ไข้ลง จะเกิดน้ำรั่วออกจากเส้นเลือด ทำให้มีอาการทรุดลง เช่น ซึมลง กระสับกระส่าย เหงื่อออก ปลายมือปลายเท้าเย็น หัวใจเต้นเร็วและเบา ปัสสาวะออกน้อย ท้องโตขึ้น หายใจหอบเหนื่อย บางรายมีเลือดออกมากร่วมด้วย เช่น เลือดออกในทางเดินอาหารทำให้อุจจาระสีดำ หรืออาเจียนเป็นเลือด ผู้ป่วยในระยะนี้อาจมีอาการช็อกจากความดันโลหิตที่ต่ำลงและมีโอกาสเสียชีวิตได้ ซึ่งระยะนี้ใช้เวลาประมาณ 1 - 2 วัน แต่ในบางรายหลังจากไข้ลง ผู้ป่วยมีอาการดีขึ้นจากระยะที่เป็นไข้ (ระยะที่ 1) เข้าสู่ระยะพักฟื้น (ระยะที่ 3) โดยไม่มีอาการของระยะช็อกเกิดขึ้น- ระยะที่ 3 ระยะพักฟื้น อาการต่างๆจะเริ่มดีขึ้น อยากทานอาหารมากขึ้น ความดันโลหิตกลับเป็นปกติ ปัสสาวะมากขึ้น บางรายมีผื่นแดงเล็กๆ ตามลำตัวและอาจมีอาการคันร่วมด้วยดังนั้นหากได้รับการวินิจฉัยที่แน่นอนแล้วว่าเป็นไข้เลือดออกจริง และเมื่อไข้ลง กลับมีอาการปวดท้อง เวียนหัว หน้ามืด เหงื่อออก ก็ควรรีบไปพบแพทย์โดยเร็วที่สุดค่ะ เพราะอาจเกิดจากมีเลือดออกในทางเดินอาหารและลำไส้ได้แต่หากยังไม่ได้รับการวินิจฉัยทจากแพทย์ว่าเป็นไข้เลือดออกจริง อาการมีไข้และเป็นผื่นคัน อาจไม่ได้เกิดจากโรคไข้เลือดออกก็ได้ ดังนั้น ก็ควรไปพบแพทย์เพื่อตรวจหาสาเหตุของอาการต่างๆ ที่เป็นอยู่ค่ะ